Pasiūlymas TARYBOS ĮGYVENDINIMO SPRENDIMAS kuriuo pratęsiamas Tarybos įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas /* COM/2014/0653 final - 2014/0302 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų leidžiančias nukrypti specialias priemones, kad būtų supaprastinta PVM rinkimo procedūra arba užkirstas kelias tam tikrų formų mokesčių vengimui ar sukčiavimui. 2014 m. balandžio 28 d. ir 2014 m. rugpjūčio 22 d. Komisijoje užregistruotais raštais Rumunija paprašė leidimo ir toliau atleisti nuo mokesčio apmokestinamuosius asmenis, kurių metinė apyvarta neviršija 65 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. Vadovaudamasi PVM direktyvos 395 straipsnio 2 dalimi, 2014 m. rugsėjo 1 d. raštu Komisija pranešė kitoms valstybėms narėms apie Rumunijos prašymą. 2014 m. rugsėjo 3 d. raštu Komisija pranešė Rumunijai, kad turi visą prašymui įvertinti būtiną informaciją; Bendrosios aplinkybės Remiantis PVM direktyvos XII antraštinės dalies 1 skyriumi, valstybėms narėms suteikiama galimybė mažosioms įmonėms taikyti specialias schemas, įskaitant galimybę nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM. Remiantis PVM direktyvos 287 straipsnio 18 dalimi, Rumunija gali atleisti nuo PVM apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. 2011 m. Rumunija paprašė nustatyti nukrypti leidžiančią nuostatą, kad būtų supaprastintos smulkiųjų prekybininkų PVM prievolės ir nacionaliniam mokesčių administratoriui būtų lengviau rinkti mokesčius. 2012 m. kovo 26 d. Tarybos sprendimu 2012/181/EB Taryba leido Rumunijai nuo PVM atleisti apmokestinamuosius asmenis, kurių metinė apyvarta neviršija 65 000 EUR lygiavertės sumos nacionaline valiuta iki 2014 m. gruodžio 31 d. Ši priemonė apmokestinamiems asmenims nėra privaloma. Dabar Rumunija prašo šią priemonę pratęsti. Remiantis Rumunijos pateikta informacija, atrodo, kad pritaikius priemonę nuo PVM prievolės buvo atleista daugiau kaip 10 000 apmokestinamųjų asmenų. Be to, Rumunijos ekonomikos struktūra rodo, kad daugiau kaip 84 % visų mokesčių mokėtojų apyvarta yra mažesnė nei 65 000 EUR. Maždaug 21 % tokių mokesčių mokėtojų yra registruoti PVM mokėtojai, o jų įnašas į visas iš PVM gaunamas įplaukas sudaro tik 1,81 % ir tik 0,54 % visų valstybės biudžeto įplaukų. Rumunija mano, kad ši priemonė supaprastina padėtį ir apmokestinamiems asmenims ir mokesčių administracijai. Leidžiančios nukrypti nuostatos galiojimą siūloma pratęsti dar vienam laikotarpiui iki 2017 m. gruodžio 31 d. Pasiūlymo srityje galiojančios nuostatos Panašios leidžiančios nukrypti nuostatos buvo suteiktos ir kitoms valstybės narėms. Derėjimas su kitomis Sąjungos politikos sritimis ir tikslais Priemonė atitinka su mažosiomis įmonėmis susijusius Sąjungos tikslus, kaip nustatyta Komisijos komunikate „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394). 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMŲ REZULTATAI Konsultacijos su suinteresuotosiomis šalimis Netaikoma. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija 65 000 EUR sumos, apskaičiuotos nacionaline valiuta, ir kuri dėl to gali turėti teigiamą poveikį, taikymą. Dėl siauros nukrypti leidžiančios nuostatos taikymo srities ir riboto jos taikymo laikotarpio, bet kuriuo atveju poveikis bus ribotas. 3. TEISINIAI PASIŪLYMO ASPEKTAI Siūlomų veiksmų santrauka Leidimas Rumunijai toliau taikyti priemonę, kuria nukrypstama nuo PVM direktyvos nuostatų dėl supaprastinimo priemonės taikymo įmonėms, kurių metinė apyvarta neviršija 65 000 EUR sumos, apskaičiuotos nacionaline valiuta pagal jos įstojimą dieną galiojusį valiutos keitimo kursą. Teisinis pagrindas PVM direktyvos 395 straipsnis. Subsidiarumo principas Atsižvelgiant į PVM direktyvos nuostatą, kuri yra šio pasiūlymo pagrindas, pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą dėl toliau nurodytų priežasčių. Šis sprendimas yra susijęs su valstybei narei jos pačios prašymu suteiktu leidimu ir nėra privalomas. Atsižvelgiant į ribotą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui. Pasirinkta priemonė Siūloma priemonė: Tarybos įgyvendinimo sprendimas. Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms. 4. POVEIKIS BIUDŽETUI Pasiūlymas ES biudžetui poveikio neturi, kadangi Rumunija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį. 5. NEPRIVALOMI ELEMENTAI Atribojimas Pasiūlymas yra ribotos trukmės. 2014/0302 (NLE) Pasiūlymas TARYBOS ĮGYVENDINIMO SPRENDIMAS kuriuo pratęsiamas Tarybos įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) 2014 m. balandžio 28 d. ir 2014 m. rugpjūčio 22 d. Komisijoje užregistruotais raštais Rumunija paprašė leisti taikyti priemonę, kuria nukrypstama nuo Direktyvos 2006/112/EB 287 straipsnio 18 punkto, siekdama ir toliau nuo pridėtinės vertės mokesčio (toliau – PVM) atleisti apmokestinamuosius asmenis, kurių metinė apyvarta neviršija 65 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. Pagal tą priemonę tie apmokestinamieji asmenys ir toliau būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose; (2) pagal Direktyvos 2006/112/EB 395 straipsnio 2 dalies antrą pastraipą Komisija 2014 m. rugsėjo 1 d. raštu pranešė kitoms valstybėms narėms apie Rumunijos prašymą. 2014 m. rugsėjo 3 d. raštu Komisija pranešė Rumunijai, kad turi visą prašymui įvertinti būtiną informaciją; (3) valstybėms narėms jau suteikta galimybė taikyti specialią mažosioms įmonėms skirtą schemą pagal Direktyvos 2006/112/EB XII antraštinę dalį. Remdamasi Direktyvos 2006/112/EB 287 straipsnio 18 punktu, Rumunija nuo PVM gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą; (4) 2012 m. kovo 26 d. Tarybos įgyvendinimo sprendimu 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos[2] 287 straipsnio, Rumunijai buvo leista taikyti nukrypti leidžiančią nuostatą ir iki 2014 m. gruodžio 31 d. atleisti nuo PVM apmokestinamuosius asmenis, kurių metinė apyvarta neviršija 65 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą. Atsižvelgiant į tai, kad padidinus ribą sumažėjo mažiausių įmonių PVM prievolės, nors jos ir toliau gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Rumunijai toliau ribotą laikotarpį taikyti minėtą priemonę; (5) remiantis Rumunijos pateikta informacija, priemonė turės tik nedidelį poveikį PVM, surenkamam galutinio vartojimo etape; (6) leidžianti nukrypti nuostata neturi neigiamo poveikio Sąjungos nuosaviems ištekliams, kuriuos sudaro surenkamas PVM, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2006/112/EB 287 straipsnio 18 punkto, Rumunijai leidžiama nuo PVM atleisti apmokestinamuosius asmenis, kurių metinė apyvarta neviršija 65 000 EUR sumos, apskaičiuotos nacionaline valiuta pagal jos įstojimo į Europos Sąjungą dieną galiojusį valiutos keitimo kursą. 2 straipsnis Šis sprendimas taikomas nuo 2015 m. sausio 1 d. iki 2017 m. gruodžio 31 d. 3 straipsnis Šis sprendimas skirtas Rumunijai. Priimta Briuselyje Tarybos vardu Pirmininkas [1] OL L 347, 2006 12 11, p. 1. [2] OL L 92, 2012 3 30, p. 26.